IB Közlemény

November 8-án az MSSZ Elnöksége megerősítette a 2020. évben megrendezésre kerülő országos versenyek tervezett átalakítását.

Továbbá jóváhagyta az IB által kiírt Megyei Tehetségpont Pályázat nyerteseinek listáját, amely alapján az alábbi 11 pályázó nyert támogatást:

**Megyei Sakktehetségpont Pályázat nyertesei**

1. Bástya Dunaújvárosi Sakk Sportegyesület (Fejér-megye)

2. Borsod-Abaúj-Zemplén Megyei Sakkszövetség (Borsod-megye)

3. Debreceni Sakkiskola Egyesület (Hajdú-Bihar megye)

4. Géniusz Sport Egyesület Tata (Komárom-Esztergom megye)

5. Haladás VSE Szombathely (Vas megye)

6. Lajosmizsei Sakk Kör (Bács-Kiskun megye)

7. Maróczy Géza Sport Egyesület (Csongrád megye)

8. Somogy Megyei Sakkszövetség (Somogy megye)

9. Tamási Szabadidő Sport Egyesület (Tolna megye)

10. Tapolca Város Sportegyesület (Veszprém megye)

11. Zala Megyei Sakkszövetség (Zala megye)

Az elmúlt hetek során az IB megtárgyalta az új versenyrendszer részleteit, a pályáztatás kérdését.

Az IB javaslata alapján 7 verseny szervezője, helyszíne pályázat útján dől el, két eseményt pedig az MSSZ maga kíván megrendezni. A pályázatok kiírására november 15-én kerül sor, a pályázatok beadási határideje 2020. január 15. lesz, majd legkésőbb január 30-án a pályázati eredmények ismertetése is megtörténik.

Pályáztatásra kiírt események:

**1. Országos Korcsoportos Egyéni Rapid Bajnokság** 2020. március 27-29.

**2. Diákolimpia Amatőr OB Döntője III-VI. kcs.** 2020. április 3-5.

**3. Diákolimpia Csapat OB Döntője** 2020. április 9-11.

**4. Diákolimpia Versenyző és Nyílt OB Döntője** 2020. május 1-3.

**5. Országos Korcsoportos Elődöntő U8-U10-U12-U14** 2020. május 29-június 1.

6. **Korcsoportos Bajnokság Körmérkőzéses Döntője** 2020. június 20-30.

**7. Magyar Ifjúsági és Gyermek Csapatbajnokság** 2020. december 27-30.

Az MSSZ által megrendezett események:

8. **Rapid csapat és egyéni villám OB** 2020. március 14-15. Art Pub Budapest

9. **Magyar Kupa Csapatverseny (Megyei Tehetségpontok Tornája)** 2020. július 30-augusztus 2.

A 2020. évi egyéni korosztályos versenyek az U8-U10-U12-U14 korcsoportokban Grand Prix rendszerben kerülnek megrendezésre. Ez három selejtező eseményt és egy körmérkőzéses döntőt foglal magába.

Selejtező versenyek:

1. Rapid Egyéni OB – 2020. március 27-29.

2. Diákolimpia Egyéni OB – 2020. május 1-3.

3. Országos Elődöntő – 2020. május 29 – június 1.

A Rapid OB és Diákolimpia 20 perc + 5 mp/lépés, míg az Elődöntő 60 perc + 30 mp/lépés játékidővel kerül lebonyolításra.

A selejtező verseny 1-15. helyezettje ún. GP pontot szerez a három verseny során és az összesítésben 1-10 helyezett versenyzők kapnak meghívást a körmérkőzéses döntőre, amely a világversenyeken való részvételről dönt.

Az első helyezettek a VB-re, a másodikak az egyéni EB-re kvalifikálják magukat.

**Országos Bajnokság** – 2020. június 20-30.

Játékidő: 90 perc + 30 mp/lépés

Az U16-U18 korcsoportokban az Országos Döntőre a korosztályos Élő-pont rangsor 1-10. helyezettje kap meghívást. Az Élő-pont rangsor a versenyt megelőző hat hónap (december-május) időszakának átlagából kerül kiszámításra, a vizsgált időszakban legalább 20 FIDE-játszma szükséges.

A versenykiírások, rangsorok és részletes információk az MSSZ Ifjúsági Sakkoldalán kerülnek feltöltésre és lesznek folyamatosan figyelemmel kísérhetőek.

A selejtezőben szereplő két rapid és egy normál FIDE-verseny szerepel. Ezek a Nyílt Diákolimpia (I-II. kcs.) kivételével FIDE-versenyként kerülnek elszámolásra és a megfelelő FIDE-élőpont szerzésére jogosítanak. Természetesen a versenyek a FIDE rapid (ill. standard) szabályok alkalmazásával kerülnek megrendezésre.

A Diákolimpia versenysorozat kapcsán az IB javaslata szerint az Értékszámos és az Amatőr diákolimpia országos döntője külön versenyként (külön időpontban) kerül meghirdetésre. Ennek oka az előző évi verseny tapasztalata, valamint a GP pontversenyt célszerű különválasztani az Amatőr versenytől, amely értelemszerűen nincs a válogatóversenyben. Az Amatőr diákolimpia I. és II. korcsoportja nyílt versenyként az Élős Diákolimpiával együtt kerül megrendezésre, így az Amatőr versenyen a III.-IV.-V.-VI. korcsoportosok vehetnek részt. Az idei évben még a korosztályok tervezett szinkronizálása a GP versennyel nem kapott támogatást az IB többsége részéről, így az változatlan marad.

Külön versenyként és eltérő időpontban kerül lebonyolításra a Rapid egyéni és csapatverseny is.

Március 14-15-én az Országos Rapid Csapatversennyel indul a 2020. évi ifjúsági versenyek sora, amelyen a csapatversenyt követő napon egy új versenyszám, a Korcsoportos Villám Egyéni OB kerül megrendezésre.

A legnehezebb döntést az Ifjúsági Csapatbajnokság 2020. évi időpontja jelentette, miután a Korcsoportos VB U8-U12 versenye Batumiban jövőre az őszi szünetre esik. Így a régi hagyományokhoz visszatérve a két ünnep közötti időpontra került a verseny.

Reményeink szerint egy eseménydús, izgalmas versenyévad kezdődik 2020-ban. Szeretnénk minél több fiatalt asztalhoz ültetni az országos versenyrendszerben, ezért igyekszünk új helyszineket, jól megrendezett eseményeket biztosítani a versenyzőknek.

Tartsanak velünk a 2020. versenyévben is!

Köszönettel: az MSSZ Ifjúsági Bizottsága